Boðuð gjaldtaka í jarðgöngum á eftir að koma íbúum Fjarðabyggðar afskaplega illa, segir bæjarstjórinn. Hann segir veggjöld og skattlagningu eldsneytis vera tvísköttun og að gæta þurfi jafnræðis.
Sigurður Ingi Jóhannsson innviðaráðherra sagði í fréttum Stöðvar 2 í gærkvöld að gjald verði tekið í öllum göngum til að standa undir rekstri þeirra og að standa undir fjármögnun jarðganga. Jón Björn Hákonarson bæjarstjóri Fjarðabyggðar segir að tvenn jarðgöng muni tengja sveitarfélagið.
Íbúar þurfa að fara á milli hverfa til að sækja þjónustu, sækja vinnu, sækja menntun. Þá er þetta náttúrulega, hljómar þetta afskaplega illa fyrir okkur í þeirri mynd eins og þetta er birt núna. Og það er gríðarlega mikilvægt að innviðaráðherra og innviðaráðuneytið skoði það mjög vel hvað útfærslur þeir ætla í þessu frumvarpi.
Í fjármálaáætlun ríkisstjórnarinnar 2023 til 2027 segir að stofnað verði opinbert félag um jarðgangagerð. Bein framlög ríkisins nemi 25 millörðum krónum á fimmtán árum og að upphæðin eigi að standa undir helmingi framkvæmdakostnaðar. Hinn helmingurinn komi frá gjaldtöku af umferð í göngunum. Fjarðarheiðargöng verði fyrstu göngin samkvæmt jarðgangaáætluninni. Þau verða þrettán kílómetra löng og hljóðaði kostnaðurinn upp á 35 milljarða króna fyrir tveimur árum. Þá fyrir tveimur árum lá fyrir í samgönguáætlun að veggjöld ættu að fjármagna helming ganganna.
Jón Björn bendir á að vegakerfið sé þegar skattlagt með álagningu á eldsneyti:
Frumvarpið er ekki komið fram og ráðherra hefur sagt að það sé verið að vinna að því og síðan kemur það til umsagnar og annað slíkt. En það er alveg ljóst að fyrir fólk sem þarf að sækja atvinnu daglega og jafnvel að fara í gegnum tvenn jarðgöng að það ásamt svo annarri skattlagningu sem er í samgöngum að þá verður þetta orðin tvískattlagning. Og það getur ekki gengið hvort sem það er um Fjarðabyggð að ræða eða annars staðar á landinu. Þannig að við verðum að horfa á það kerfi sem er á bak við þessar samgönguframkvæmdir í heildi sinni. Þannig að það sé einhver svona við getum sagt jafnræði í því hvernig við þurfum að sækja okkur þjónustu aðra og hvað við greiðum fyrir.
Bæjarstjóri Fjarðabyggðar segir það hljóma afskaplega illa ef rukka á veggjöld í jarðgöngum. Íbúar á svæðinu þurfi daglega að fara um jarðgöng til að sækja þjónustu. 